Ди фIи дгъэпудыркъым, ди Iеи дгъэпщкIуркъым
ЩIышылэм и 13-м ди къэралым щагъэлъапIэ Печатым и махуэр. Ар а махуэм щIытраухуам и щхьэусыгъуэр жыжьэ къыщожьэ — къэралым и пащтыхь Пётр Езанэм 1702 гъэм дыгъэгъазэм и 17-м Iэ тридзауэ щытащ «Ведомости» зыфIаща япэ газетыр къыдэгъэкIыным теухуа унафэм икIи къыкIэлъыкIуэ илъэсым и щIышылэм и 13-м абы и япэ номерыр дунейм къытехьащ. Ар я щапхъэу къэралым иужькIэ къыщыдэкIыу хуежьащ нэгъуэщI газетхэри икIи абыхэм ящыщ дэтхэнэри жылагъуэм щекIуэкI Iуэху нэхъыщхьэхэр къызэрыщ гъуджэу увауэ жыпIэ хъунущ.
Апхуэдэ тхыдэтхыу, лъэпкъым и Iуэхухэр дэгъэкIыным хуэлажьэу адыгэхэм къыддокIуэкI «Адыгэ псалъэ» газетыр. Ар къыдэгъэкIыныр зэтезыублахэр гугъуехь куэд зэрыхэтар гурыIуэгъуэщ — а лэжьыгъэр зэрызэфIагъэкIын Iэмэпсыми, зи щIэныгъэкIэ абы пэлъэщын цIыхухэри ди щIыналъэм щыIэтэкъым. Ауэ, дызыщыгуфIыкIынщи, ди лъэпкъым мымащIэу къыхэкIащ а IуэхущIэм тегушхуэу зезыпщытыфахэри икIи 1924 гъэм мэкъуауэгъуэм и 1-м дунейм къытехьащ «Къэрэхьэлъкъ» зыфIаща газетым и япэ номерыр.
КъикIуа гъуэгуанэм кIэщIу уриплъэжмэ, гу лъыботэ цIыхубэм я гъащIэм, къэрал ухуэкIэм къыщыхъуа зэхъуэкIыныгъэхэм я лъэужь газетым и цIэми къызэрытенам — 1931 гъэм абы «Ленин гъуэгу» фIащащ, 1937 гъэм — «Социалистическэ Къэбэрдей-Балъкъэр», 1944 гъэм — «Къэбэрдей пэж», 1957 гъэм — «Ленин гъуэгу», 1991 гъэм къыщыщIэдзауэ — «Адыгэ псалъэ» жиIэу къыдокI.
Адыгэ лъэпкъым тхыбзэ щигъуэта лъэхъэнэм къыдэкIыу хуежьа газетым къалэнышхуэ и пщэ дэлъащ цIыхубэр щIэныгъэншагъэм, тхьэмыщкIагъэм къыхэшынымкIэ, абы и зэхэщIыкIым хэгъэхъуэнымкIэ, гъащIэщIэм хэшэнымкIэ. Газетым и напэкIуэцIхэм уриплъэжмэ, Iыхьэ цIыкIу-цIыкIуурэ зэпыбгъэувэжыфынущ иужьрей илъэс 90-м нэсым ди республикэм, лъэпкъым къакIуа гъуэгуанэр. Абы и лэжьакIуэхэм ягъэващ къэралыр зыхэта гугъуехь псори, ауэ сыт зэмани ди газетыр щытащ икIи къонэж адыгэхэм я макъыу, я псалъэу, лъэпкъым и Iуэху дэкIыным хьэлэлу яужь ит гуп зэкъуэт щызэдэлажьэ IуэхущIапIэу. Лъэпкъ журналистикэ зэгъэпэщыным япэу иужь ихьа нэхъыжьхэм я хабзэфIхэм тету газетыр ирагъэфIакIуэу сыт зэмани къэгъуэгурыкIуащ а лэжьыгъэр зи пщэ дэлъахэр.
Газетым жылагъуэм щригъэкIуэкI лэжьыгъэшхуэм, къэралым и политикэр цIыхубэм яхэхьэным теухуам, и унэтIакIуэу щытащ абы и къыдэгъэкIыным и хьэлъэр нэхъ зытещIэ редактор нэхъыщхьэхэр. А IэнатIэм пэрытащ Хъуран Батий, Бейтокъу Мыхьэмэтмырзэ, Срыхъу Хьэгуцырэ, Щомахуэ Амырхъан, Тау Борис, Фэнзий Исмел, Къущхьэ БетIал, Дал Iэуес, Ерыжокъуэ Хьэзрэталий, Дол Батырбий, Махуэ Анатолэ, Хьэжу Ахьмэд, Сэхъу Къэрэщей, ЛIыбекъуэ Хьэбас, ТIажь Пётр, Мэзыхьэ Борис сымэ. 1997 гъэм къыщыщIэдзауэ а къулыкъур ирехьэкI ХьэфIыцIэ Мухьэмэд.
Нобэ гуапэу дигу къыдогъэкIыж а лъэхъэнэхэм лэжьа журналист Iэзэхэу Апажэ Назир, Бекъан Чыланий, Бекъул Токъан, Брай Адэлбий, Джаурджий Iэбисал, Джэлэс Таужид, Елгъэр Кашиф, Къамбийхэ Зуфаррэ Джэфаррэ, Журт Биберд, Къэрмокъуэхэ Мухьэмэдрэ Хьэмидрэ, КхъуэIуфэ Хьэчим, Мырзэкъан Суфян, Мамбэт СэIэдулэ, Теувэжыкъуэ Анатолэ, Хьэх Сэфарбий, ШэджыхьэщIэ Хьэмыщэ, Шыбзыхъуэ Мухьэдин, Шырытхэ Хьэтызэрэ СулътIанрэ, Щхьэумэжь БетIал, Уэрыш Нурхьэлий, Гъубжокъуэ МуIэед, Жыгун Азимэ, Къэмбэчокъуэ Iэдэм, Мыкъуэжь Анатолэ, Уэрэзей Афлик, жэуап зыхь секретару илъэс куэдкIэ лэжьа Гъурыжь Мадинэ, газетыр щыуагъэншэу къыдэкIыным егугъуахэу КIуэкIуэ Женя, Сокъур Тамарэ, ТIэш Аня, Къардэн Женя, Iулыдж ТIатIэ, Дол Женя сымэ, нэгъуэщI куэди.
А щапхъэ дахэм къызэрыпытщэным дыхущIокъу иджыпсту газетым щылажьэ гупри. Адыгэ узэщIакIуэ Къэзанокъуэ Жэбагъы и псалъэ Iущхэр — «ФифI фымыгъэпуд, фи Iей фымыгъэпщкIу» къыхуеджэныгъэр — гъуазэ тхуэхъуауэ лъэпкъым и бын пажэхэр республикэми хамэ къэралхэми цIэрыIуэ щыдощI, лъэпкъым зызыщидзеипхъэ хьэл мыхъумыщIэхэри щIэдуфэркъым.
УФ-м щэнхабзэкIэ щIыхь зиIэ и лэжьакIуэ, КъБР-м, АР-м, КъШР-м щIыхь зиIэ я журналист ХьэфIыцIэ Мухьэмэд илъэс тIощIым щIигъуауэ зи редактор нэхъыщхьэ «Адыгэ псалъэм» и лэжьакIуэхэр я IэнатIэхэм пэрытщ газетым и къыдэкIыгъуэхэр нэхъ щIэщыгъуэ, еджэгъуафIэ зэращIыным егугъуу. Абыхэм нэсу зыхащIэ лъэпкъым зиужьынымкIэ жэуаплыныгъэшхуэ я пщэ къызэрыдэхуэр. Ахэр редактор нэхъыщхьэм и къуэдзэхэу ЖьэкIэмыхъу Маринэ, Жыласэ Заурбэч, Ширдий Маринэ, жэуап зыхь секретарь Къаншокъуэ Эллэ, абы и къуэдзэхэу ДыщэкI Соня, Джатокъуэ Залинэ, къудамэхэм я унафэщIхэу Уэрдокъуэ Женя, Жыласэ Маритэ, Хьэжыкъарэ Алик, Лъостэн Музэ, Истэпан Залинэ, ЩхьэщэмыщI Изэ, НэщIэпыджэ Замирэ, зэдзэкIакIуэ Тэнащ Анатолэ, обозревателхэу Шал Мухьэмэдрэ Хъуажь Фахърирэ, корреспондентхэу Чэрим Марьянэ, Ныбэжь Таисэ, ТекIужь Заретэ, Къумахуэ Аслъэн, Щомахуэ Залинэ, Багъэтыр Луизэ, Жыласэ Замир, Щоджэн Iэминат, Фырэ Анфисэ, Хьэрэдурэ Аллэ, Жылокъуэ Лусаннэ, Табыщ Динарэ сымэщ. ФIыщIэ яхуэфащэщ корректорхэу Афэ Тамарэ, Щоджэн Иннэ, Щоджэн Заирэ, Инэрокъуэ Азэмэт, Нэужьокъуэ Заирэ, сурэттех Къарей Элинэ сымэ. Газетыр зыхуей хуэзауэ къыдэкIыным йогугъу компьютер IэнатIэм и лэжьакIуэхэу Ныр Саидэ, Дол Маринэ, Щомахуэ Марианнэ, Бещто Оксанэ, Бекъул Эммэ, Бицу Жаннэ, Щоджэн Ланэ сымэ.
Дунейм къыщыхъу-къыщыщIэхэр и чэзум цIыхубэм я деж нэхьэсыныр зи къалэн нэхъыщхьэу къэзылъытэж дэ Печатым и махуэмкIэ дохъуэхъу а IэнатIэм пэрыт псоми икIи ди гуапэщ ахэр махуэ къэс хъыбар гуапэкIэ утыку къихьэну, узыншэу, я гугъэмрэ гъащIэмрэ зэтехуэу илъэс куэдкIэ псэуну!
«Адыгэ псалъэм» и редколлегие.
